**POKYNY PRE STRAVNÍKOV K POSKYTOVANIU STRAVY V ŠKOLSKEJ JEDÁLNI**

(platné od 1.9.2020)

**pre Základnú školu Užhorodská 39, Košice**

# 1. Poskytovanie dotácie

Dotácia na podporu výchovy k stravovacím návykom dieťaťa sa poskytuje vo výške **1,20 €** za každý deň, v ktorom sa dieťa **zúčastnilo vyučovania (aspoň 1 vyučovacej hodiny) a odobralo obed**. Dotácia sa poskytuje **pre žiaka základnej školy**, ktorého zákonný zástupca prihlási prostredníctvom **prihlášky – zápisného lístka**. Pre neprihlásené dieťa sa strava pripravovať nebude.

Podmienky splnenia poskytnutej dotácie: (musia platiť obe podmienky súčasne)

1. Zúčastniť sa na vyučovaní - aspoň na 1 vyučovacej hodine
2. Odobrať obed

Žiaci, ktorí sa prihlásili na obedy, sú **prihlásení každý deň na obed.**

* Ak žiak NEPRÍDE NA OBED – rodič je povinný ho odhlásiť mininálne **1 pracovný deň vopred do 14:00 hod.**
* V prípade choroby alebo nepredvídanej udalosti je možné dieťa odhlásiť do 8:00 hod. ráno na celú dobu choroby alebo neprítomnosti v škole.
* Ak si dieťa obed, ktorý NEBOL ODHLÁSENÝ **neprevezme t. j. neodčipuje – obed hradí rodič v plnej výške.** (Zároveň obed hradí rodič, ak sa žiak nezúčastní aspoň na 1 vyučovacej hodine a odoberie obed.)
* V prípade, ak žiak neplánovane odíde pre zhoršený zdravotný stav domov, zákonný zástupca môže dieťaťu odobrať obed s použitím čipového kľúča dieťaťa. Vydaný obed sa zaplatí z poskytnutej dotácie. (Z hygienického hľadiska sa obed vydá na tanier a zákonný zástupca si ho preloží do obedára.)

Z dôvodu preukázania dotácie je potrebné si zakúpiť ČIP u hospodárky školy za 3,- € a používať ČIP na dochádzku (čipový systém vo vestibule školy) a na odobratie stravy (čipový systém v jedálni).

**Zákonný zástupca zodpovedá za včasné odhlásenie dieťaťa zo stravy. V prípade, že stravník nesplní uvedené podmienky pre poskytnutie dotácie na podporu výchovy k stravovacím návykom dieťaťa, zákonný zástupca je povinný nahradiť škodu spôsobenú porušením povinnosti t.j. bude vyzvaný k úhrade celej sumy obeda.**

# 2. Finančné limity (platné od 1. 9. 2019)

|  |  |  |  |  |
| --- | --- | --- | --- | --- |
|  | **stravníci** |  | **obed** | **doplatok rodiča** |
| Základná škola | 6-11 rokov | I. stupeň | 1,15€ | - |
| Základná škola | 11-15 rokov | II. stupeň | 1,23€ | 0,03€/za obed t.j. 6€ na celý školský rok |
| Dospelí stravníci, zamestnanci a cudzí stravníci |  |  | 1,33€ +1,20€ réžia = 2,53€ |  |

**Finančné limity pre stravovanie športovcov a diétne stravovanie**

|  |  |  |  |  |
| --- | --- | --- | --- | --- |
|  | **stravníci** |  | **obed** | **doplatok rodiča** |
| Základná škola | 11-15 rokov | II. stupeň | 1,48€ | 0,28€/za obed |

**Príklad:** Výpočet doplatku za poskytnutý obed pre ZŠ II. stupeň **(nie športovec):**

Dotácia pre žiakov ZŠ je 1,20 €. Obed pre žiakov II. stupňa je 1,23 €. Dotácia nie je postačujúca na pokrytie sumy obeda a preto je zákonný zástupca povinný uhradiť doplatok 0,03€ za 1 obed. Čo činí **6,-€ za celý šk. rok, ktoré je potrebné uhradiť do 25. 9. 2020 na účet školskej jedálne.** V prípade, ak žiakovi II. stupňa vznikol k 30. 6. 2020 preplatok za stravu, bude mu od preplatku odrátaná táto suma 6,- € a následné zákonný zástupca uhradí len rozdiel, ktorý vznikne.

V prípade, ak je žiak **zaradený do športovej triedy II. stupňa** v ZŠ, suma obeda je 1,48 €. Výška dotácie je 1,20 €, a preto zákonný zástupca je povinný uhradiť doplatok 0,28 € za 1 obed. Doplatok bude zúčtovaný raz mesačne s povinnou úhradou do 5. dňa v mesiaci.

# 3. Spôsob úhrady

Úhrada za stravu sa platí podľa VZN Mesta Košice č. 103 do **5. dňa v danom mesiaci.** V prípade neuhradenia stravy alebo nepredloženia potvrdenia o úhrade do 15. dňa v mesiaci - **NEBUDE stravníkovi vydaná strava.**

PLATBY je potrebné uhrádzať na účet IBAN: **SK52 5600 0000 0005 0191 1005**

Variabilný symbol: **evidenčné číslo stravníka** – pridelené u vedúcej ŠJ

Do správy pre prijímateľa uveďte: **meno a priezvisko žiaka + trieda**

**Súrodenci môžu platiť spolu na 1 VS alebo meno žiaka.**

Úhrada stravy je možná len na účet: (nie je možné platiť v hotovosti)

* Internet bankingom
* Trvalým príkazom v banke na 10 mesiacov
* Poštovou poukážkou

Pri vklade peňazí priamo do banky v hotovosti, si banka účtuje poplatok za vklad – ten je odpočítaný potom od výšky stravného.

Na vyžiadanie vedúcej ŠJ je zákonný zástupca povinný preukázať úhradu platieb:

* Kópiou, prípadne originálom poštovej poukážky
* Potvrdením o zrealizovaní platby cez internet banking.

**Výška stravného bude zasielaná zákonnému zástupcovi v poslednom týždni v mesiaci** na nasledujúci mesiac **na e-mailovú adresu**, ktorú uvedie v prihláške na stravu. V prípade, že e-mailová adresa nebude udaná bude informácia o strave zaslaná správou cez edupage. Platba v nasledujúcom období bude znížená o sumu odhlásených porcií stravy.

**Preplatky, ktoré vznikli v priebehu školského roka** ostávajú pokračujúcim žiakom do ďalšieho ročníka na nový školský rok, prípadne po dohovore s vedúcou ŠJ budú vrátené na účet stravníka. Rodičia žiakov, posledných ročníkov, prípadne tých žiakov, ktorí prestupujú na inú školu, sú povinní vyplniť **odhlasovací lístok**, kde zadajú číslo účtu IBAN, na ktorý sa im zašle vzniknutý preplatok. Odhlasovací lístok je nutné odovzdať vedúcej ŠJ.

# 4. Prihlasovanie a odhlasovanie dieťaťa na stravu

**Prihlásenie na stravu** je možné pomocou prihlášky na stravovanie - zápisného lístka. (Každý školský rok je potrebné sa znovu prihlásiť vyplnením a odovzdaním prihlášky na stravovanie.)

**Odhlasovať stravu** je možné **do 14:00 hod. minimálne 1 pracovný deň vopred.** (V prípade choroby do 8:00 hod. ráno.) Počty stravníkov sa uzatvárajú o 8:00 hod na daný deň. V prípade neodhlásenia obedov nie je možné spätne žiaka odhlásiť – odpočítať stravné, začo je zodpovedný stravník – rodič.

**Škola** automaticky odhlasuje žiaka cez štátne sviatky, riadne a mimoriadne prázdniny.

**Rodič** zodpovedá za odhlasovanie stravy z dôvodov - **exkurzia, výlet, školská aktivita, športové súťaže a pod.** minimálne **2 pracovné dni vopred do 14:00 hod**.

Za neodobratú, alebo včas neodhlásenú stravu sa finančná ani vecná náhrada neposkytuje.

**Prihlasovanie na stravu** je možné **1 pracovný deň vopred do 14:00 hod.** Ak bol stravník odhlásený zo stravy dlhšiu dobu, napr. mesiac, nástup po uzatvorení škôl... je potrebné, aby sa na stravu opätovne prihlásil.

V prípade**, že žiak už nebude navštevovať školskú jedáleň, prípadne prestupuje na inú školu,** je potrebné vypísať tzv. **Odhlasovací lístok** a doručiť ho vedúcej ŠJ.

Odhlasovanie príp. prihlasovanie sa dá týmito spôsobmi:

1. do 14:00 hod. na nasledujúci deň:

* cez **EDUPAGE**
* zaslaním **SMS** alebo telefonicky na t. č. **0911 897 589**
* e-mailom na: **miriam.banikova@zsuzhorodska.sk**
* zapísaním sa do zošita v jedálni

1. v prípade choroby a nepredvídateľnej udalosti ráno do 8:00 hod.

* telefonicky na t. č. **0911 897 589**
* osobne u vedúcej ŠJ

Časy uvedené v pokynoch berte ako hraničné a rátajte radšej s niekoľko minútovou rezervou. Keď sa systém uzavrie, nie je možné stravu doobjednať či odhlásiť.

# 5. Elektronický systém evidencie odoberania stravy – čipový systém

V školskej jedálni je zavedený **čipový systém**. Čip je potrebné používať **pri preberaní stravy** v školskej jedálni**.**

**Žiaci, ktorí sa doteraz nestravovali** v školskej jedálni si zakúpia jednorázovo **čipový kľúč za 3,-€** u hospodárky školy.

Následne sa čipy zaevidujú v systéme dochádzky a v systéme školskej jedálne. Čip je neprenosný. Čip obsahuje jedinečné číslo priradené každému žiakovi.

**V prípade straty** čipového kľúča je potrebné si zakúpiť nový.

Ak si **žiak ZABUDNE ČIP** rodič/zákonný zástupca informuje vedúcu ŠJ telefonicky, prípadne sa žiak zapíše do zošita pri okienku v školskej jedálni.

# 6. Výdaj stravy

Strava v šk. roku 2020/2021 sa vydáva od 3. 9. 2020 prihláseným žiakom k 2. 9. 2020.

Strava sa vydáva v čase od 11:30 do 14:30 hod.

Z dôvodu mimoriadnej situácie sa strava bude vydávať podľa určeného harmonogramu.

**7. Diétne stravovanie**

V našom zariadení sa diétna strava nepripravuje.

V prípade, ak školská jedáleň nevie zabezpečiť diétne jedlo dieťaťu, ktorého podľa posúdenia odborného ošetrujúceho lekára (gastroenterológ, diabetológ, imunológ a pod.) zdravotný stav vyžaduje **diétne stravovanie**, poskytovanie diétneho stravovania je možné zabezpečiť donáškou vlastnej diétnej stravy do školského stravovacieho zariadenia v súlade s § 8 ods. 3 písm. b) vyhlášky MZ SR č. 527/2007 Z. z. o podrobnostiach o požiadavkách na zariadenia pre deti a mládež.

**Pri donáške vlastnej diétnej stravy** do školského stravovacieho zariadenia zákonný zástupca dieťaťa predloží žiadosť o súhlas donášky zriaďovateľovi školského stravovacieho zariadenia (mesto Košice) spolu s písomným posúdením odborného lekára. **Žiadosť o súhlas na individuálnu donášku diétnej stravy do zariadenia školského stravovania sa obnovuje každý školský rok.**

Následne vyplní zákonný zástupca „Prihlášku na osobitné stravovanie – Donáška stravy“ a spolu so súhlasom na individuálnu donášku a lekárskym potvrdením od odborného lekára odovzdá vedúcej ŠJ.

**Na základe súhlasu** zákonný zástupca dieťaťa **zabezpečuje individuálnu donášku vlastnej diétnej stravy** pri splnení týchto podmienok:

* hotové diétne jedlo v umývateľných a uzavretých prepravných nádobách, **označených menom dieťaťa**, odovzdá zákonný zástupca dieťaťa v deň jeho konzumácie poverenému zamestnancovi školskej jedálne,
* zákonný zástupca pri odovzdávaní diétneho jedla **uvedie jeho názov do zošita spolu s dátumom, kedy ich rodič odovzdal zamestnancovi**. Preberajúci zamestnanec **zapíše čas prebrania stravy a podpíše prevzatie** doneseného diétneho jedla,
* donesené jedlo sa uchováva v uzavretých prepravných nádobách v samostatnom chladiacom zariadení. Ak podmienky školskej kuchyne tento postup nedovoľujú, donesené jedlo je možné skladovať vo vyčlenenej časti chladničky, určenej výhradne len na tento účel,
* hotové diétne jedlo sa v čase podávania zohrieva v mikrovlnnej rúre,
* v záujme zamedzenia krížovej kontaminácie si nádoby z doneseného jedla zákonný zástupca dieťaťa umýva doma.

**Pri donáške vlastnej diétnej stravy preberá zákonný zástupca dieťaťa plnú zodpovednosť za vhodnosť poskytnutej stravy pre svoje dieťa, ako aj za dodržanie nutričnej a energetickej hodnoty dovážanej náhradnej stravy.**

Zákonný zástupca má nárok na preplatenie stravy zo štátnej dotácie za každý deň, ktorý bolo dieťa prítomné na vyučovaní na základe vyplnenej žiadosti o preplatenie diétnej stravy potvrdenú odborným lekárom (špecialistom) vo výške 1,20 €.

**Kontakt:**

**vedúca ŠJ: Ing. Miriam Baniková**

**tel. číslo: 0911 897 589, 055/646 01 15**

**e-mail: miriam.banikova@zsuzhorodska.sk**

 V Košiciach 21.8.2020

Vypracovala: Ing. Miriam Baniková, vedúca ŠJ

Schválil: RNDr. Mikuláš Tóth, riaditeľ školy